paragraph_text: Na brežuljku Koludrtu u ruševinama srednjovjekovne crkve sv. Ivana nađeni su (1877.) ulomci grčkoga natpisa s početka IV. st. pr. Kr., najstarijega pisanoga spomenika u Hrvatskoj. Sadrži psefizmu (zaključak skupštine) kojom se reguliraju imovinski odnosi grčkih naseljenika na Korčuli i njihov odnos prema ilirskom stanovništvu. Osobito je važan popis grčkih naseljenika (sačuvano je 158 imena). Na području Lumbarde otkriveno je nekoliko grčkih grobova (među prilozima ističe se tzv. Gnathia keramika).<ref>Hrvatska enciklopedija (LZMK) - Lumbarda